Knuppeldik aan Koningskos – The Little Red Shop
Home / Books / Other books / Knuppeldik aan Koningskos
Die jaar 1985 was 'n uitsonderlike goeie jaar vir die SAPD Damesklub. Onder leiding van mevv Mollie de Wit, Juliette Neething en Joey Pienaar is daar besluit om 'n resepteboek saam te stel om die klub se fondse aan te vul. Joey Pienaar, 'n baaskok, was die outeur en sy het talle eerste pryse in die Pretoria Skou se huisvlytafdeling verower. Sy het elke resep getoets. Hierdie uitsonderlike resepteboek staan in die volksmond as die "Polisie se kookboek" bekend.
Die verkope van die boek het egter so goed gedoen dat 'n Trust in 1991 gestig is om die verkope te hanteer. Die opbrengs van die boek word aan maatskaplike dienste in die SAPD geskenk en talle bejaardes, gestremdes en ander maatskaplike gevalle in die SAPD word deur die skenkings gehelp. Ongeveer R2 miljoen is deur die jare aan die onderskeie maatskaplike dienste oorbetaal.
Die boek is 'n absolute moet vir elke vrou (of man) wat graag in die kombuis eksperimenteer of wil uithang vir 'n spesiale geleentheid. Die resepte is prakties en die metodes is logies uiteengesit. Probeer gerus die "Saratoga tert van Paraguay" op bl. 330 en laat die komplimente inrol! Die sjokolade koek is eweneens 'n treffer.
Die grootte van die druk is maklik leesbaar en die boek se grootte verseker maklike hantering en berging. 'n Groep resepte vir 'n groot groep gaste soos bv. troues is ook ingesluit. Die likeurs in die drankie afdeling is opvallend nuut en anders.
Die "Stroganoff met 'n verskil" is 'n watertandlekker resep. Resepte vir gemaalde vleis is vir daardie vinnige dae met die "Waterblombobotie" wat uitstaan. Die "Warm koringslaai" en "Macaronislaai met biersous" bring baie moontlikhede vir die kok na vore.
Soveel jong bruide spog met Knuppeldik in hulle kombuis en dit is ook 'n baie bekostigbare Kersfees-, moedersdag- of verjaarsdaggeskenk.
Met soveel Suid-Afrikansers wat oorsee woon en werk, swerf die boek ook in die buiteland rond. As die heimwee te groot raak, kan 'n egte boeregereg net die regte medisyne wees.